
1. CONTEXTUL SOCIAL-POLITIC AL DESFĂŞURĂRII ALEGERILOR
1.1 Bilanţul unei integrări europene de succes 
În noiembrie 2014, în Slovacia s-a desfăşurat cea de-a 25-a aniversare a revoluţiei de catifea, numită  în slovacă „nežná revolúcia“, schimbarea calmă, eveniment petrecut între 16 noiembrie - 29 decembrie 1989. Revoluţia nu a însemnat numai sfârşitul perioadei comuniste ci şi al existenţei statului Cehoslovacia. Această aniversare a reprezentat pentru întreaga societate slovacă un prilej de realizare a unui bilanţ, de evaluare a împlinirilor şi neliniştilor societăţii slovace, a cetăţenilor ei. Aniversarea a avut loc concomitent cu  împlinirea unui deceniu de la integrarea ţării în Uniunea Europeană. 
Evaluarea impactului integrării europene arată că Slovacia a realizat un progres important  în ceea ce priveşte afirmarea ţării pe plan internaţional, cât şi în ceea ce priveşte consolidarea economică a ţării. Responsabilul Comisiei Europene pentru Slovacia, Dusan Chrenek, a afirmat cu acest prilej că Slovacia s-a integrat în mediul european, cetăţenii slovaci îmbunătăţindu-şi nivelul de trai. Slovacia este unul din statele beneficiare a fondurilor structurale europene, iar în perioada 2014-2020 Slovacia va beneficia de un sprijin financiar european mai important, în jur de 20 miliarde euro,  mult mai mare decât în perioada precedentă. 

Datorită fondurilor europene în Slovacia au fost construiţi peste 107 km de autostrăzi, şi demararea unei noi tranşe de 135 km. Tot în domeniul infrastructurii au fost modernizate drumuri cu lungime de 1430 km de clasa 1,2 şi 3 şi căi ferate, fiind achiziţionate 61 noi trenuri. Au fost modernizate mai mult de 1050 şcoli primare şi secundare, fiind modernizate 88 spitale, precum şi 208 centre sociale. În domeniul protecţiei mediului, Uniunea Europeană a susţinut construcţia şi înlocuirea a 1800 km de canalizare de apă, reconstrucţia a 43 de staţii de epurare a apei menajere, combaterea inundaţiilor. În ceea ce priveşte mobilitatea studenţilor, Slovacia participă activ în cadrul programului Erasmus. 

Din ianuarie 2016 Slovacia a intrat în componenţa Trio-ului Preşedinţiei Consiliului Uniunii Europene, alături de Malta şi Olanda. Şeful reprezentaţiei Slovaciei pe lângă Uniunea Europeană, Peter Javorčík, a salutat adoptarea, la sfârşitul lunii decembrie 2015, a programului acestui Trio, document care definea problemele de rezolvat din perspectivă europeană, propunerile care vor fi făcute statelor membre UE în viitoarele 18 luni.
Slovacia va prelua de la Olanda preşedinţia Consiliului Uniunii Europene, de la 1 iulie, iar Malta va prelua mandatul european de la Slovacia, pentru următoarele şase luni. Acest moment european important a dominat şi va domina în continuare politica externă slovacă. Preluarea Preşedinţiei va avea loc în contextul în care guvernul din Slovacia se confruntă cu provocările legate de corupţia în domeniul sănătăţii publice, în sistemul de învățământ, în justiției. În Slovacia rata şomajului este ridicată, salariile au un nivel scăzut, iar în administraţie informatizarea nu funcționează adecvat. Pentru pregătirea preşedinţiei Uniunea Europeană a acordat Slovaciei o sumă de 15 milioane euro. 


În perioada deţinerii preşedinţiei Consiliului Uniunii Europene Slovacia va trebui să găsească modalitatea de a gestiona dialogul dintre liderii europeni referitor la posibilul Brexit, la rezolvarea problemelor refugiaților şi în ceea ce priveşte asigurarea stabilităţii din spaţiul Schengen.

Deţinerea Preşedenţiei Consiliului Uniunii de către Slovacia va fi o ocazie de afirmare nu numai a executivului slovac, ci şi a legislativului. În acest sens, în luna decembrie 2015, preşedintele Parlamentului, Peter Pelegrini a organizat o conferinţă pe tema rolului organelor legislative din statele membre şi ale Parlamentului European. Tratatul de la Lisabona a acordat o atenţie deosebită rolului parlamentar al Preşedinţiei Consiliului Uniunii. În perioada deţinerii preşedinţiei de către Slovacia, Parlamentul European va discuta  probleme importante precum referendumul din Marea Britanie, libera circulaţie sau criza migraţiei.


În luna ianuarie 2016, Ministerul afacerilor externe a prezentat un raport
 în legătură cu modul în care Slovacia va prezida diferitele grupuri de lucru şi comitetele din cadrul Consiliului UE, relaţiile dintre Consiliu şi celelalte instituţii europene, precum şi modul în care diplomaţii slovaci vor reprezenta Uniunea Europeană în negocierile cu state terţe şi în cadrul organizaţiilor internaţionale. În raport s-a subliniat că una din priorităţile pe termen lung a Slovaciei va fi susţinerea colaborării în cadrul Grupului de la Vişegrad, V4, în care va încerca să consolideze diplomaţia economică şi asistenţa consulară. În acest scop s-a propus dezvoltarea reţelei consulare în zone dinafara Europei. 
La sfârşitul anului 2015, guvernul a adoptat axele importante ale mandatului european: extinderea UE, zona euro, migraţie, securitatea energetică şi vizibilitatea Grupului Vişegrad (V4). Sondajele de opinie arata că 41% din slovacii intervievaţi considerau că vocea ţării lor contează la nivelul Uniunii Europene, dar 73% considerau că ţara lor a profitat de pe urma integrării europene. În raport cu anul 2013, interesul slovacilor faţă de problemele europene a crescut la 39% , fiind urmaţi de români, cu 38% şi cehi, 34 %.


Slovacia a înregistrat o creştere economică ridicată (3,5% în 2015, 3,2% prevăzută pentru anul 2016 şi 3,3% în 2017), o datorie publică mică  (53% din PIB, una din cele mai scăzute din Uniunea Europeană), o rată a şomajului relativ ridicată (10,4%), cea mai scăzută totuşi de 10 ani. Slovacia se confruntă cu numeroase probleme, mai ales legate de dezvoltarea întârziată a infrastructurilor şi a unor inegalităţi puternice între diferitele regiuni ale ţării. Sectoarele educaţiei şi sănătăţii va trebui să fie reformate, la nivelul acestor sectoare având loc, în luna februarie, puternice manifestaţii de protest ale salariaţilor care au cerut creşterea salariilor. În timpul campaniei electorale, premierul Robert Fico s-a angajat să crească cu 25% salariile profesorilor. 

În luna ianuarie 2016, sub puternica impresie a desfăşurării atentatelor de la Paris, premierul slovac, Robert Fico, a refuzat să primească refugiaţi sirieni, afirmând că s-a luat decizia supravegherii fiecărui musulman pe teritoriul ţării sale, în numele apărării valorilor creştine europene
. La sfârşitul lunii decembrie 2015 el a depus o plângere la Curtea de Justiţie a Uniunii Europene, contra deciziei preluării unor cote de refugiaţi, respectiv a 2500 refugiaţi ce urmau a intra în Slovacia. El a apreciat că aceasta ar reprezenta o invazie, impusă de instituţiile europene, reprezentând o ameninţare teroristă, şi că principala sa datorie este de a proteja cetăţenii slovaci. Premierul a promis de asemenea apărarea Slovaciei în faţa migranţilor, opunându-se ferm creării unei comunităţi musulmane în ţară, refuzând primirea refugiaţilor din Siria , întărind frontierele. În ultimele luni, criza refugiaţilor a fost principala temă aflată în dezbaterea societăţii slovace, fiind propuse diferite măsuri de asigurare a securităţii cetăţenilor, inclusiv atitudinea fermă de respingere a primirii unor cote de refugiaţi. Criza migranţilor a fost o problemă extrem de importantă pe agenda internă a societăţii, dar toate partidele importante au fost unite în respingerea sistemului de cote al UE. 
În afara problemelor europene, reformele în domeniul sănătății și al educației au reprezentat temele cheie în aceste alegeri, în timpul campaniei electorale fiind desfăşurate proteste ale profesorilor şi asistentelor medicale. În alegerile anterioare, relațiile slovaco-ungare și problema etnicilor maghiari au fost subiectele de mare interes. În prezent, partidul etnicilor maghiari, Most-Hid, au accentuat cooperarea cu populaţia slovacă.

Anchetele de opinie arată o susţinere a acestor decizii din partea opiniei publice în proporţie de 89%. Această fermitate a guvernului a dus totuşi la creşterea în paralel a susţinerii formaţiunilor politice de extremă-dreapta. 

Slovacia este însă una din ţările care are în interiorul său foarte puţini străini, aproximativ 1% din populaţie şi este unul din puţinele state europene care nu au recunoscut oficial islamul. Acum un deceniu, actualul premier Robert Fico, membru al guvernului format de o coaliţie cu partidele naţionaliste, a luat măsuri de împiedicare a secularizării musulmanilor în Slovacia. O lege controversată dată în anii anteriori limita numărul practicanţilor musulmani la 20000, dar ultimul recensământ oficial menţiona existenţa doar a 2500 musulmani în Slovacia, majoritatea descendenţi ai bosniacilor sosiţi pe vremea imperiului austro-ungar. Demn de remarcat este faptul că Slovacia este o ţară cu o populaţie de 5,5 milioane locuitori. În ultimul timp, familii bogate din ţările Golfului au cumpărat vile în staţiunea cu ape termale Trencianske Teplice, iar un imam salafist palestinian a vizitat Slovacia. Criza migranţilor a accentuat neliniştea legată de prezenţa refugiaţilor musulmani pe teritoriul ţării, plângerea adresată Curţii de Justitiţie europene având susţinerea Parlamentului, dar şi a majorităţii populaţiei. Unele asociaţii catolice slovace au susţinut primirea creştinilor din Siria în familii care se ofereau voluntar să facă acest lucru, dar iniţiativa nu a fost acceptată. Această atituidine populistă, caracteristică unor partide extremiste din Europa a creat dificultăţi social-democraţilor slovaci în cadrul socialiştilor europeni care au pus în discuţie delimitarea de astfel de poziţii politice şi suspendarea deputaţilor europeni slovaci din acest grup.


Principalele probleme sociale ale guvernului condus de Robert Fico au fost cele legate de realizarea reformei în educaţie sau de integrarea populaţiei rrome. În discursul ţinut de Anul nou, preşedintele nou ales, Andrej Kiska, s-a concentrat cu privire la starea proastă a educației și asistenței medicale Slovaciei. Datele recente OECD, relevau că profesorii slovaci aveau cea mai mică remunerație şi că performanțele elevilor slovaci la testele PISA ale OCDE s-au deteriorat în timp. 

Începând cu luna ianuarie 2016, mulți profesori au fost în stare de grevă, dorind să atragă atenția guvernului asupra situaţiei lor. În domeniul asistenţei medicale, Slovacia a fost zguduită în noiembrie 2014 de un scandal de corupție la nivel înalt, care a culminat cu demisia ministrului sănătății. Cu acest prilej au fost descoperite legături strânse între politicieni ai partidului SMER, spitale, funcționarii publici superiori și furnizorii privați de materiale medicale, sectorul fiind în mâna unui grup mafiot bine organizat. Criza refugiaţilor a estompat aceste situaţii dificile, slovacii fiind preocupaţi mult mai mult de afluxul fără precedent de migranți și refugiați în Europa și de răspunsul UE la această criză.

Conform datelor statistice
 o mare parte a tinerilor care obţin diplomele de studii superioare nu este integrată pe piaţa muncii, şomajul rămânând una din problemele sociale deosebite în rândul tineretului. În perioada 2012-2016 s-a menţinut starea de corupţie la nivelul societăţii slovace, au fost ignorate nevoile de educaţie şi îngrijire a sănătății, fiind înregistrate situaţii de risipire a resurselor publice, manifestări ale populismului şi demagogiei. În acest context, înaintea campaniei electorale pentru alegerile din 5 martie 2016, premierul Robert Fico a afirmat  ferm sloganul "Eu sunt cel care vă protejează" (sloganul electoral al social-democraților).

Înaintea alegerilor legislative guvernul a luat unele măsuri sociale referitoare la scăderea TVA (de la 20% la 10%) pentru anumite produse alimentare (pâine, lapte, anumite tipuri de carne şi peşte, unt); a asigurat transportul gratuit copiilor, studenţilor, pensionarilor pe tren; a scăzut preţul serviciilor bancare şi a acordat un nou tip de sprijin familiilor cu copii. Premierul a indicat faptul că salariul minim care deja a crescut în anul 2014 şi în 2015, ar putea creşte în continuare, întrucât, guvernul social-democrat consideră că statul trebuie să împartă bunăstarea cu cetăţenii săi. 

1.2 Noi tendinţe ale evoluţiei scenei politice slovace 
În statele Europei Centrale şi de Est, ultimul sfert de secol a adus o dezvoltare interesantă a sistemelor de partide, a organizațiilor de partid și a ideologiilor acestora, precum şi a evoluţiilor electorale. Aceste transformări au relevat faptul că sistemele de partide din aceste state sunt slab ancorate în societate, având loc numeroase dispariţii ale unor formaţiuni politice şi apariţii ale unor partide sau alianţe noi. Alegătorii păstrează dificil legătura cu diversele partide, ce îşi schimbă adesea apartenenţa ideologică şi sistemul de alianţe, ceea ce duce la o volatilitate electorală semnificativ ridicată. 
Sistemele de partide din Europa Centrală şi de Est sunt, prin urmare, în mod fundamental fluide și instabile
. Pe de altă parte, unii autori demonstrează că modelul competiţiei între partide în această zonă a Europei a rămas relativ stabil, în jurul unor polarizări politice asemănătoare ce au la bază diviziuni sociale şi ideologice specifice.  Competiţia politică din cadrul sistemelor de partide din Europa Centrală şi de Est este determinată de structuri sociale adânc înrădăcinate și de moșteniri istorice.

În legislatura 2012-2016 în Parlamentul slovac au fost reprezentate 6 partide politice:

- Direcţia-Democraţie socială (SMER-SD), partid social-democrat creat pe data de  29 octombrie 1999, condus de  Robert Fico, a avut 83 mandate;

- Mişcarea creştin-democrată (KDH), partid fondat în februarie 1990, condus de Jan Figel, a deţinut 16 mandate; 
-  Partidul oamenilor şi personalităţilor independente (OL'aNO), condus de Igor Matovic, partid de dreapta, creat în octombrie 2011, a avut 16 mandate;

- Most-Hid ("Podul"), partid liberal fondat pe data de 30 iunie 2009 din membrii Coaliţiei ungare (SMK-MKP), condus de Bela Burgar, a avut 13 mandate;

- Uniunea Creştin democratică -Partid democratic (SDKU-DS), creată în anul 2000 şi condusă de Pavol Freso, a avut 11 mandate;

- Libertate şi solidaritate (Sloboda a Solidarita, SaS), partid liberal fondat în februarie 2009 de renumitul economist, cel ce a introdus cota unică de impozitare în Slovacia, Richard Sulik, a avut 11mandate.

În prezent, pe scena politică din  Slovacia, forţele de stânga sunt reprezentate de partidul Smer care, în timp, a integrat toate celelate partide de stânga comuniştii, verzii etc. Inițial acest partid a reprezentat o versiune "curată" a vechiului partid, succesor al Partidului Comunist, care s-a dezvoltat rapid ca popularitate, ca reacţie faţă de reformele "neoliberale" aplicate de Mikuláš Dzurinda în perioada 2002-2006. Acest partid a guvernat având ca parteneri Partidul Naționalist slovac (SNS) și LS-HZDS (partidul lui Meciar). Primul guvern al lui Robert Fico a fost extrem de dezbinat, partenerii de coaliție fiind eliminaţi treptat. Dupa revenirea la putere în anul 2012,  Robert Fico a format un guvern majoritar şi a aplicat unele măsuri, precum diminuarea deficitului prin eliminarea cotei unice,  adoptarea unei poziţii ferme în ceea ce priveşte situaţia refugiaților, a rromilor etc. Acest partid s-a menţinut la o cotă ridicată a popularităţii, însă când Robert Fico a încercat să candideze pentru funcţia de preşedinte, probabil pentru a-şi consolida poziția executivă, el a pierdut alegerile în faţa unui candidat independent.

În Slovacia partidele politice de dreapta sunt foarte numeroase, în acest moment, niciunul dintre ele nefiind foarte puternic. În acest cadru sunt plasate cele patru partide care au format guvernul în perioada 2010-2012: partidul social- conservator KDH, partidul liberal-conservator SDKU, un partid liberal clasic şi partidul comunităţii maghiare Most-Hid. În timpul alegerilor din perioada 2012, a izbucnit scandalul de corupţie Gorila care a a afectat mult imaginea acestor partide, în special pe liberal-conservatori. În ultima perioadă, au apărut formaţiuni politice de dreapta noi care au obţinut treptat mai multă simpatie decât cele tradiţionale, cum ar fi Noua alianță a oamenilor obişnuiţi, reprezentând un grup de politicieni desprins din partidele SaS și KDH și o formaţiune social-conservatoare numită  #Network. 
Analiştii politici consideră că lipsa unei opoziţii politice credibile faţă de politica guvernamentală Smer a fost dăunătoare pentru sistemul de control și de echilibru al sistemului politic slovac. În timp ce în Ungaria și Polonia au fost în centrul atenției mișcările partidelor de guvernământ de politizare a statului și de a inversa sensul reformelor liberale anterioare, în Slovacia se petrecea un fenomen nu mai puțin îngrijorător. După opt ani de guvernare a partidului social-democrat Smer, toate instituțiile cheie ale statului erau populate de persoane fidele acestui partid de la procurorul general, care era fostul coleg de clasă al premierului Robert Fico, până la judecătorii cel mai înalt plasaţi, la biroul de audit public, la autoritățile de reglementare, la compania publică de radiodifuziune, inclusiv guvernatorul băncii centrale. Partidul social-democrat a câştigat o influenţă fără precedent asupra tuturor domeniilor vieții civile și politice. Numai victoria independentului Kiska asupra lui Robert Fico în anul 2014 la alegerile prezidenţiale, a constituit o ruptură a acestui sistem dominat de social-democraţi. 

Totuşi social-democraţii Smer nu vor avea vreodată majoritate de două treimi necesară pentru a modifica Constituția în mod unilateral, așa cum a făcut Fidesz din Ungaria, şi nici nu vor genera protestele de stradă împotriva acţiunilor anti-democratice ale guvernului polonez.

Partidul social-democrat Smer este, fără îndoială, partidul politic cel mai de succes al Slovaciei după căderea comunismului, dar controlul total al sferei publice și numeroasele scandaluri de corupţie au limitat rolul acestui partid pe scena politică poloneză. 
În martie 2014, Robert Fico a candidat la alegerile prezidenţiale, fiind învins de candidatul independent Andrej Kiska (având 59,38% din voturi contra 40,61% din voturi scor obţinut de Robert Fico). O mare parte a societăţii a fost profund îngrijorată de faptul că victoria lui Robert Fico ar fi dus la controlul tuturor instituțiilor politice naționale ale țării de către partidul social-democrat Smer-SD care deţinea deja de opt ani conducerea guvernului, avea majoritatea parlamentară, făcea nominalizările pentru conducerea unor instituții de stat importante. În timpul campaniei prezidenţiale unii analişti au avertizat că, în calitate de președinte, Robert Fico ar fi putut amenda Constituţia pentru a lărgi prerogativele prezidenţiale, încercând a transforma sistemul parlamentar al Slovaciei într-unul prezidențial
.

În prima rundă a alegerilor prezidențiale din 15 martie 2014, deşi prim-ministru al țării, Robert Fico era favorit în sondaje cu o prognoză de 37,4%, faţă de 23,3%
. Andrej Kiska a reuşit însă să câștige în primul tur o parte substanțială a alegătorilor, iar în turul al doilea a reuşit să învingă. În turul al doilea A. Kiska a obţinut 59,4% din voturi față de 40,6% pentru Robert Fico, cu o prezență la vot de 50,48%. 

În urma acestor rezultate, Robert Fico a anunţat că nu va demisiona, el încercând să-şi termine mandatul, deşi autoritatea lui a fost slăbită. Victoria lui Andrej Kiska a constituit o lovitură grea pentru credibilitatea primului ministru, Robert Fico, înaintea alegerilor din 2016. Andrej Kiska, în vârstă de 51 ani, a devenit primul președinte al Slovaciei fără trecut în Partidul comunist. El a promis să restabilească încrederea oamenilor în funcția de președinte "și să facă politica" mai umană ". Andrej Kiska susţine independenţa Kosovo şi este în favoarea recunoaşterii de către Slovacia a independenţei acesteia.

Noul preşedinte al Slovaciei, Andrej Kiska s-a născut pe data de 2 februarie 1963, fiind un om de afaceri şi filantrop slovac care a devenit surprinzător preşedintele Slovaciei din 15 iunie 2014. A. Kiska s-a născut la Poprad şi a studiat ingineria electrică. După Revoluţia de Catifea din 1990, s-a mutat în Statele Unite. Ulterior, el a înfiinţat Triangel şi Quatro, două companii de închiriere-cumpărare cu sediul în Slovacia, companii de ofereau clienţilor posibilitatea de a plăti unele bunuri în rate. În anul 2006, Andrej Kiska a înfiinţat o organizaţie non-profit de caritate, denumită Dobrý anjel (în traducere, Îngerul bun), prin care donatorii ajutau familiile aflate în dificultate din cauza unor boli grave (cum ar fi cancerul). Până în 2014, peste 140.000 de persoane oferiseră donaţii prin intermediul organizaţiei. 

Aceste alegeri prezidenţiale au confirmat tendința, manifestată pe termen lung, a tensiunilor şi incoerenţei forţelor politice de centru-dreapta care au avut un singur candidat, dar contestat de o parte dintre ele. Faptul că un candidat "apolitic", Andrej Kiska, a fost atât de popular a reflectat frustrarea alegătorilor faţă de elitele politice și politică în general. Grupurile politice anti-establishment, cum ar fi Libertatea liberală și Solidaritate (SaS) și cel al poporului obişnuit (Olano), au capturat împreună tot mai multe voturi. În Republica Cehă, succesul electoral al miliardarului Andrej Babis și al partidului său ANO la ultimele alegeri generale a arătat că acest fenomen nu este propriu numai Slovaciei. Unii analişti au apreciat  că democrațiile din Europa Centrală şi de Est favorizează ascensiunea unor oportunişti politici care au suficienți bani pentru a desfăşura campanii electorale, în care ei par să convingă alegătorii că acestea sunt diferite de politicienii tradiţionali, afectaţi de trecutul lor politic. Mai mult decât orice altceva, alegerile prezidenţiale au fost un referendum asupra politicii premierului Robert Fico și asupra influenţei partidului său în politica națională. 


În prezent, scena politică slovacă în ansamblul ei este foarte fragmentată şi instabilă, din cele 155 partide politice înregistrate până acum, doar 68 mai erau active, 87 încetându-şi activitatea. Din anul 1990 în Slovacia au dispărut 95 partide, cele mai multe în anul 1993. În anul 2015 au fost înregistrate două noi partide, formaţiunile Šanca şi SKOK. 

Conform opiniei analiştilor, în prezent, opoziţia politică este foarte fragmentată, fiind reprezentată de şase partide politice care au încercat să se unească în vederea câştigării alegerilor, acest demers fiind însă foarte dificil. Uniunea democratică şi creştină s-a scindat, dând naştere unor formaţiuni politice separate: Uniunea democratică şi creştină - Partidul democratic, condus de Pavol Fresco, şi formaţiunea Prosperitate Slovaciei, condus de Ludovit Kanik. În anul 2014, Mişcarea creştin-democrată, Most-Hid şi Uniunea democratică şi creştină s-au reunit totuşi în Platforma populară. Numeroasele conflicte şi înfrângerea candidatului ei la alegerile prezidenţiale din 15 martie 2014, Pavol Hrusovsky (KDH), care s-a poziţionat al treilea, cu un scor electoral de 21,25% din voturi, a dus la destrămarea Platformei în acelaşi an. 

2. ALEGERILE LEGISLATIVE DIN 5 MARTIE 2016

2.1 Teme ale campaniei electorale 

Înaintea alegerilor legislative din anul 2016, au fost efectuate unele schimbări ale sistemului electoral şi politic. Evaluările premergătoare şi raportul elaborat de OSCE referitor la alegerile desfăşurate pe data de 5 martie 2016 au luat în considerare experienţele electorale anterioare şi acţiunile întreprinse în perioada preelectorală, electorală şi post-electorală din acest an, modul în care au fost aplicate noua lege electorală (Law on Conditions for Exercises of Voting Rights and on Amendaments to Certain Laws)
 şi legea referitoare la campania electorală, adoptate de Parlament în anul 2014, recentele modificări ale legii partidelor politice referitoare (Act on Political Movements and Political Parties) la modul de finanţare a campaniilor electorale, la controlul exercitat de Comisia naţională de verificare şi control a finanţării partidelor şi campaniilor electorale, formată din 14 membri din care 10 sunt delegaţi de partidele politice parlamentare conform reprezentării lor, dar cu număr egal între partidele aflate la guvernare cu cele aflate în opoziţie. Ceilalţi membri sunt delegaţi de Preşedintele Curţii Constituţionale, de Curtea Supremă, de Avocatul General şi de Preşedintele Curţii de conturi.
 Pentru alegerile legislative, fiecare partid poate propune cel mult 150 de candidaţi. 
La aceste alegeri au fost aplicate de asemenea modificările legii referitoare la difuzarea materialelor electorale prin mass-media (Act of Broadcasting and Retransmition). 

Conform noilor prevederi referitoare la desfăşurarea campaniilor electorale, partidele politice sunt responsabile de finanțarea campaniilor pentru alegeri, în acest scop ele trebuind să deţină un cont special, pentru fiecare tip de alegeri în parte. Un partid politic poate utiliza numai fondurile deținute în acest cont de plăți separat,  accesibil în permanență publicului. Contul trebuie să redea operațiunile de plată, inclusiv datele privind sumele depuse, data poştei, numele plătitorului, etc. Orice partid este obligat să notifice Ministerul de Interne cu privire la adresa site-ului pe care aceste date urmează să fie afișate. Mai mult, legea privind partidele politice prevede că partidele pot accepta donații sau alte servicii cu titlu gratuit numai în baza unui contract scris; acest lucru nu se aplică în cazul în care valoarea donației în numerar a  donatorului nu depăşeşte 200 € pe an. În cazul în care identitatea donatorului nu este clară, partidul este obligată să restituie donaţia în termen de 30 zile în contul din care provine. Nerespectarea acestor prevederi impune sancțiuni variind de la 10 000 € la 100 000 €.

La alegerile din 5 martie 2016 au participat 23 partide politice slovace. 

Liderul social-democraților, Robert Fico a elaborat campania electorală punând în prim plan riscurile provocate de criza financiară, de criza refugiaților, de un eventual Brexit, precum şi de nerealizarea proiectului Nordstream (de transport al gazelor, prin Marea Baltică via Slovacia).

În timpul campaniei electorale, premierul Robert Fico s-a opus angajamentului luat de Uniunea Europeană de a repartiza 160 000 refugiaţi din Siria, Irak şi Eritreia. El a refuzat ca ţara sa să primească o parte a refugiaţilor şi s-a arătat favorabil întăririi controlului frontierelor. Această poziţie era susţinută de opinia publică slovacă în proporţie de 89% dintre cei intervievaţi de institutele de sondare a opiniei publice. Şeful guvernului a afirmat că această acţiune ar produce o ascensiune a partidelor de extremă-dreapta, cum ar fi cel al lui Marian Kotleba, liderul partidului de extremă-dreapta, Partidul popular Slovacia Noastră  (SNS), ales în noiembrie 2013 preşedinte al regiunii Banska Bystrica. Premierul a declarat la o dezbatere televizată pe canalul TV TA3 că priorităţile sale nu sunt legate de drepturile migranţilor, ci de cele ale cetăţenilor slovaci şi de asigurarea securităţii lor. 
Şeful guvernului a depus o plângere contra deciziei Consiliului European la Curtea de Justiţie a Uniunii Europene. Demn de remarcat este faptul că pe data de 1 iulie 2016 , Slovacia urma să preia preşedinţia Consiliului Uniunii.  

Principala temere a societăţii slovace era legată de situaţia musulmanilor care au o pondere în ţară de 1% din populaţia ţării, descendenţi, în principal din Bosnia. Preluând această temă de dezbatere socială, partidul premierului a transformat-o în principalul slogan electoral: A proteja slovacii! Fundaţia musulmanilor din Slovacia s-a declarat şocată de propunerea premierului de a supraveghea fiecare musulman aflat pe teritoriul ţării. El afirma că această populaţie reprezenta o ameninţare întrucât majoritatea fuseseră sancţionaţi de poliţie, pe motive religioase.  

Preşedintele Republicii, Andrej Kiska, independent, a replicat afimând că acest mod de a culpabiliza colectiv, catalogând oamenii după religie, nu este cea mai bună cale de a asigura securitatea cetăţenilor. El a mai adăugat că a încuraja teama şi ura este tocmai ceeea ce urmăresc teroriştii. 

Tema refugiaţilor a constituit un element mobilizator al campaniei formaţiunii Direcţia-Democraţie socială (SMER-SD) a premierului Robert Fico care a abordat, în acest context, şi tema mai generală a imigraţiei. Alte teme importante ale campaniei electorale au fost cele legate de corupţie, de educaţie şi de sistemul de sănătate. 
Premierul Robert Fico a făcut campanie prezentând bilanţul guvernării sale, subliniind faptul că a echilibrat finanţele publice, a susţinut creşterea economică şi a redus şomajul care a trecut de la 13,8% în anul 2012 la 10,6% în acest an. El a amintit că Slovenia este de asemenea una dintre cele mai puţin îndatorate state din zona euro, cu o datorie de 53,6% din PIB în anul 2015, mai puţin decât media europeană care este în jur de 85%. 
Înainte de alegerile legislative, guvernul condus de Robert Fico a luat mai multe măsuri, considerate electorale, precum scăderea TVA (de la 20% la 10%) pentru anumite produse alimentare (pâine, lapte, anumite tipuri de carne şi peşte, unt); a asigurat transportul gratuit copiilor, studenţilor, pensionarilor pe tren; a scăzut preţul serviciilor bancare şi a acordat un nou tip de sprijin familiilor cu copii. Premierul a indicat faptul că salariul minim care deja a crescut în anul 2014 şi în 2015, ar putea creşte în continuare, întrucât, guvernul social-democrat consideră că statul trebuie să împartă bunăstarea cu cetăţenii săi. În programul electoral al partidului Direcţia-Democraţie socială se menţiona că acesta va fi în continuare garantul stabilităţii şi securităţii. 

Un sondaj recent arată că jumătate din slovaci nu urmăresc campania electorală a partidelor politice. 


În perspectiva alegerilor din 5 martie 2016, Partidul creştin-democrat, Most-Hid, condus de Bela Burgar, şi SIET (Reţeaua), partid centrist fondat de Radoslav Prochazka, au avut o tentativă de unificare dar nu au finalizat această intenţie. Aceste partide aveau valori şi programe electorale destul de apropiate dar nu au putut realiza unificarea. 

Partidul oamenilor şi personalităţilor independente (OL'aNO), condus de Igor Matovic şi NOVA, partid liberal condus de Daniel Lipsic, au realizat o apropiere politică în iunie 2015. Ele s-au prezentat ca formaţiune unificată nu ca o coaliţie electorală. Conform opiniei analiştilor, în campania electorală opoziţia urma să îşi impună dificil temele şi să ofere un veritabil program politic alternativ de guvernare. Chiar dacă ar fi reuşit acest lucru, nu ar fi putut anula măsurile luate de guvernul precedent. 

În campania electorală, liderul formaţiunii de extremă-dreapta Partidul Poporului - Slovacia noastră LSNS, Marian Kotleba, a apreciat statul slovac pro-nazist din trecut,  purtând uniforme inspirate din acest regim şi promovând o politică anti-UE și anti-NATO. El a susținut că Europa a încercat să obțină controlul asupra economiilor statelor membre prin intermediul fondurilor UE, care au fost utilizate în zonele dictate de Bruxelles și în condiții favorabile investitorilor străini. În calitate de guvernator regional al regiunii relativ sărace din Banska Bystrica, din Slovacia centrală, M. Kotleba a luat măsuri concrete pentru a bloca fondurile UE. El a susținut, de asemenea, ieşirea Slovaciei din zona euro.

Un alt element important al campaniei sale a fost criticarea corupției din instituțiile de stat și din partidele politice "standard". El a acuzat politica de acordare a unor prestații sociale romilor, consideraţi a fi "paraziți sociali". Marian Kotleba a fost un critic fervent al politicii europene referitoare la migrație care a impus statelor membre UE cote de refugiați. În timp ce majoritatea media l-au ignorat, Marian Kotleba a reușit să construiască o audiență importantă pe rețelele de social-media.

Noul partid, "Rețea" (SIET), care are o orientare centristă, a fost înființat în iunie 2014. Liderul său, Radoslav Procházka, a fost anterior un membru al Mișcării creştin-Democrate, iar în 2014 a fost, de asemenea, unul din candidaţii la alegerile prezidențiale slovace (plasându-se pe locul al treilea). Acest partid a promis modernizarea accentuată a statului, dar ezita cu privire la cooperarea post-electorală cu Smer.
Partidul naţionalist SNS, partener de coaliţie Smer între anii 2006 şi 2010, a fost reconstruit de către noul său lider care a militat pentru o implicare puternică a statului în industriile strategice şi împotriva politicilor multi-culturale. 

Înaintea alegerilor institutele de sondare a opiniei publice dădeau ca posibile rezultate faptul că Direcţia-Democraţie socială  (SMER-SD)  a premierului Robert Fico era posibil învingător, cu un scor de  40,7% din voturi, urmată de alte formaţiuni politice ale opoziţiei care ar fi obţinut fiecare aproximativ 10% din voturi: Formaţiunea SIET (Reţeaua) era creditată cu 8,1% din voturi; Most-Hid cu 7,9% din voturi şi Partidul naţional (SNS), 7,4%. Aceste trei partide erau urmate de Libertate şi solidaritate (SaS), cu 6,2% din voturi; Partidul oamenilor şi personalităţilor independente (OL'aNO), care ar fi obţinut 5,7% din voturi, şi Partidul creştin-democrat  (KDH), cu 5,6% din voturi
.

2.2 Rezultatele alegerilor şi semnificaţia lor politică 

Consiliul Naţional al republicii Slovace (Narodna rada Slovenskej republiky) are 150 membri, aleşi pentru un mandat de patru ani, prin scrutin proporţional pe liste blocate , într-o singură circumscripţie electorală.  Fiecare alegător exprimă 4 voturi preferenţiale pentru candidaţii aceleaşi liste. Repartizarea locurilor se face conform metodei Hagenbach-Bischoff. Sistemul Hagenbach-Bischoff este o variantă a metodei D'Hondt, folosită pentru alocarea de locuri în sistemul proporțional cu listă de partid. În acest sistem se folosește cota Hagenbach-Bischoff pentru alocarea locurilor, iar pentru locurile rămase se aplică metoda D'Hondt. 
Pentru a fi reprezentat în Parlament, orice partid trebuie să obţină cel puţin 5% din voturile exprimate; o coaliţie 7% (10% dacă este formată din 4 partide sau mai multe). Pentru a se putea prezenta la alegeri, orice partid sau mişcare trebuie să depună o cauţiune de 15 000 € (care îi va fi restituită dacă va obţine cel puţin 2% din voturile exprimate) şi completează o declaraţie prin care certifică că are cel puţin 10000 membri. Dacă efectivele partidelor sunt sub acest nivel, partidul poate depune o petiţie de susţinere cu semnături. Partidele care la alegerile precedente au obţinut cel puţin 3% din voturi au dreptul la acordarea unei subvenţii de stat. Candidaţii la alegeri trebuie să aibă vârsta de cel puţin 21 ani şi să aibă rezidenţa permanentă în Slovacia. Legea limitează cheltuielile la suma de 2 milioane euro.

Pe data de 5 martie 2016 au fost chemaţi la urne 4,4 milioane cetăţeni slovaci, pentru a alege cei 150 membri ai Consiliului Naţional al Republicii, Camera unică a Parlamentului. Peste 250000 de alegători au avut reşedinţa în străinătate, dar la alegerile precedente, din 10 martie 2012, votaseră doar 7051 dintre ei. 

Conform datelor oficiale
, rezultatele alegerilor legislative au fost următoarele:

	Partide politice
	Număr de voturi
	  % din voturi
	Număr mandate

	Direcţia-Democraţie socială  (SMER-SD)
	          737 481
	          28,28
	              49

	Libertate şi solidaritate (SaS)
	           315 558
	          12,10
	              21

	Partidul oamenilor şi personalităţilor independente (OL'aNO) şi NOVA
	           287 611
	          11,02
	              19

	Partidul naţional (SNS)
	           225 386
	            8,64
	             15

	Partidul popular Noua Slovacie (SNS)
	           209 779
	            8,04
	             14

	Partidul SME-Rodina
	           172 860
	            6,62
	             11

	Most-Hid
	           169 593 
	            6,50
	             11

	SIET (Reţeaua)
	            146 205
	            5,60
	             10

	Alţii
	           108 874
	                4
	               0


Participarea la vot a fost de 59, 82% (+ 0,71 puncte) aproape aceeaşi cu cea de la alegerile precedente. Conform datelor Institutului naţional de statistică, la alegerile legislative din 5 martie 2016 au votat 4.428.000 alegători slovaci, din care 60.000 au votat pentru prima dată, alături de care erau tineri care votaseră la alte tipuri de alegeri şi care acum votau prima dată pentru legislative, respectiv 196.000 tineri. La alegeri s-au înscris 23 partide, mişcări şi coaliţii care au prezentat  2.900 candidaţi pentru alegeri. 

Partidul Direcţia-Democraţie socială  (SMER-SD), condus de premierul  Robert Fico, a câştigat alegerile legislative din 5 martie 2016, dar fără a obţine majoritatea politică în Parlament. Partidul Direcţia-Democraţie socială (SMER-SD) a obţinut 28,28% din voturi, respectiv 49 mandate din cele 150 mandate (- 34 în raport cu alegerile din anul 2012 când a obţinut 44,4% din voturi) ale Consiliului Naţional, Camera unică a Parlamentului. Formaţiunea Libertate şi solidaritate (Sloboda a Solidarita, SaS), partidul liberal condus de Richard Sulik, s-a plasat pe poziţia a doua, cu 12,1% din voturi (21 locuri, + 10), urmat de Partidul oamenilor şi personalităţilor independente (OL'aNO), condus de Igor Matovic, şi NOVA, partidul liberal condus de Daniel Lipsic, care s-au prezentat împreună obţinând 11,02%, respectiv 19 locuri. Extrema-dreaptă a înregistrat o creştere, Partidul naţional (SNS), condus de Andrej Danko, ocupând poziţia a patra cu 8,64%din voturi, 15 locuri (+ 15), împreună cu un alt partid naţionalist de extremă-dreapta, Partidul popular Noua Slovacie (SNS) al preşedintelui regiunilor Banska Bystrica, Marian Kotleba, care a obţinut 8,04% (14 mandate). Partidul SME-Rodina (Noi suntem o familie), partid populist Boris Kollar, a obţinut 6,62% voturi (11 mandate) şi Most-Hid ("podul"), partid liberal condus de Bela Burgar, a obţinut 6,50% din voturi şi 11 mandate (- 2). În sfârşit, SIET (Reţeaua), un nou partid centrist recent fondat de Radoslav Prochazka, a reuşit un scor electoral de 5,60% şi 10 mandate. 

În Parlamentul slovac vor fi reprezentate aşadar 8 partide politice ceea ce dă imaginea unui legislativ mai fragmentat decât cel precedent. Rezultatele alegerilor au confirmat efectele negative ale disensiunilor din cadrul opoziţiei. Niciun partid nu a fost în măsură să unească majoritatea alegătorilor de dreapta, așa cum s-a întâmplat în perioada 1998-2006. Ca urmare, la alegerile din 5 martie 2016, principalele trei partide de centru-dreapta au avut rezultate electorale sub aşteptări: SIET (Net), principalul partid de centru-dreapta al opoziției, a obținut 5,6 la sută din voturi, iar Most-Hid 6,5 la sută. Ambele sunt considerate ca posibili parteneri de coaliție fie ai Sulik fie ale lui Robert Fico. Mișcarea Creștin Democrată (KDH) a fostului comisar european Jan Figel, a scăzut chiar sub pragul de 5 la sută și va lipsi din parlament, pentru prima dată de la începutul anilor 1990.
Partidul de guvernământ SMER-SD, condus de premierul Robert Fico, a început campania electorală având ca obiectiv să obţină majoritatea în parlamentul slovac. Această majoritate a fost obţinută prima dată de către social-democraţi, în anul 2012, acest scenariu fiind puţin probabil să se repete în anul 2016. Rezultatele alegerilor au confirmat că acest obiectiv politic nu a fost îndeplinit, dar este posibilă menţinerea la putere a social-democraţilor, cel mai mare partid al ţării, plasat la aceste alegeri pe primul loc. După cum reiese din datele sondajelor pre-electorale, criza refugiaţilor a fost o binecuvântare pentru Smer, a cărei popularitate era în scădere până în vara anului 2015. Poziţia fermă faţă de decizia UE și puternica retorică anti-musulmană, în numele protejării securităţii Slovaciei, a avut ca efect o creştere bruscă în sondaje
. Premierul Robert Fico a valorificat politic fragmentarea şi certurile din interiorul opoziției. 

El va putea guverna prin cooptarea la guvernare a unor partide mai mici, dar cu experienţă de guvernare, precum  Partidul Național Slovac (SNS), Most-Hid sau KDH. Actualul prim-ministru Robert Fico, al Partidului SMER-SD-stânga populistă, va obţine probabil un al treilea mandat complet la conducerea țării și, astfel, va egala recordul omologului său din Europa Centrală, premierul Ungariei Viktor Orbán.

Robert Fico
 s-a născut în urmă cu 51 ani în localitatea Topolcany (vestul ţării), fiind diplomat în drept al Universităţii Comenius şi al Institutului de stat şi drept al Academiei de ştiinţe din Bratislava. El a debutat în cariera profesională în cadrul Institutului de drept din cadrul Ministerului Justiţiei, înainte de a fi numit în anul 1994, reprezentant al Slovaciei la Curtea Europeană a drepturilor omului din  Strasburg, post pe care l-a ocupat timp de 6 ani. În ceea ce priveşte cariera politică a lui Robert Fico se poate menţiona că acesta a fost, din anul 1987, membru al Partidului Comunist, apoi al Partidului stângii democratice (SDL), din partea căruia a fost ales deputat în anul 1992. În septembrie 1998 a părăsit acest partid din cauza faptului că partidul său, aflat la guvernare, nu l-a nominalizat pe un post ministerial. În decembrie 1999 el a fondat partidul Direcţia  (SMER). După victoria partidului său în alegeri, în anul 2006, Robert Fico a fost desemnat premier al guvernului. În iunie 2010, partidul a câştigat din nou alegerile dar a fost dificil să formeze guvernul, reuşind acest lucru în martie 2012, după desfăşurarea alegerilor legislative anticipate. În martie 2014, a candidat la alegerile prezidenţiale, fiind învins de candidatul independent Andrej Kiska (având 59,38% din voturi contra 40,61% din voturi scor obţinut de Robert Fico). 
Rezultatelele alegerilor care au confirmat ascensiunea forţelor de extremă-dreapta din Slovacia au reprezentat un şoc pentru Europa
. În urma alegerilor, un nou partid de extremă dreapta, Partidul Poporului - Slovacia noastră (LSNS) a intrat pentru prima dată în Parlament, cu 8% din voturi, ocupând 14 locuri din cele 150 ale legislativului. Acest rezultat a stârnit speculaţii cu privire la posibilele coaliții de guvernare şi la stabilitatea acestora, precum şi iniţiativa spontană de a organiza proteste anti-fasciste în capitala Bratislava. 

Imediat după alegeri, liderul populist, Marian Kotleba, a apărut izolat, dar, în dezbaterile televizate post-electorale el a afirmat că "este începutul unei noi ere pentru Slovacia, că va salva țara, argumentând că guvernele anterioare au favorizat interesele străine faţă de cele ale populației locale și că partidul său va forma în cele din urmă guvernul. Datele alegerilor au relevat că susţinătorii săi proveneau din cele mai sărace cartiere, zone cu șomaj ridicat, ceea ce a sugerat din punct de vedere sociologic că ascensiunea extremei-drepte în Slovacia avea la bază o frustrare socială importantă ce a jucat un rol-cheie în acest scrutin. O altă tabără importantă a alegătorilor săi a fost reprezentată de tinerii care l-au perceput pe Marian Kotleba ca un lider radical, anti-sistem. 

Analiştii politici şi reprezentanţi ai societăţii civile slovace consideră că extremismul nu trebuie să câştige teren în Slovacia, că întreaga societate trebuie să reflecteze asupra lacunelor sistemului de educație și a ceea ce s-a greşit din punct de vedere poltic şi social
. Alegătorii tineri ar trebui să cunoască experiența istorică a fascismului și a partidelor de extremă dreapta, profundul lor caracter nedemocratic. Starea precară a sistemului de educație a fost de altfel una dintre problemele-cheie care au dominat ultimele luni ale campaniei. Cadrele didactice au organizat proteste cu câteva zile înainte de scrutin, în principal pe piețele din capitala Bratislava. Acum, piețele au devenit un loc pentru a protesta împotriva fascismului. Mulţi consideră că ţara se află la o răscruce istorică și că este necesar a lupta pentru caracterul democratic al societății. 
În acest context, premierul Robert Fico a afirmat că un obiectiv important va fi  izolarea partidelor extremiste şi negocierea cu posibilii parteneri de guvernare, precum SIET, Most-Hid şi SaS. Liderul SaS, Richard Sulik, a afirmat iniţial că partidul său nu va participa la o coaliţie cu SMER-SD şi s-a arătat dispus să formeze un guvern în cazul eşecului negocierilor întreprinse de Robert Fico. Acesta va avea nevoie de 2-3 parteneri de guvernare, iar, conform opiniei unor analişti politici slovaci, partidele de centru şi dreapta ar putea forma ele însele un guvern.  
După anunţarea rezultatelor alegerilor, premierul Robert Fico şi-a exprimat dezamăgirea şi neliniştea că nu a obţinut un scor electoral mai bun ceea ce va duce la negocieri de lungă durată, în vederea formării viitorului guvern. În aceeaşi situaţie dificilă de formare a guvernului s-a aflat partidul SMER-SD şi în anul 2010, când au fost organizate după doi ani alegeri anticipate. În situaţii asemănătoare, precum cele din anul 2006 sau 2010, Robert Fico ar fi tentat să se alieze cu partidul naţionalist SNS care s-a reîntors în Parlament, după ce a guvernat ţara în anii 1994 şi 1998. În prezent, noul lor lider al partidului este Andrej Danko, un avocat cu o personalitate charismatică, care nu solicită ieşirea ţării din zona euro, a cărei membră este din anul 2009. Refacerea coaliţiei roşu-brun pare mult mai posibilă
, în condiţiile în care liderul liberalilor (al formaţiunii Libertate şi Solidaritate SaS), Richard Sulik, partid plasat pe locul secund în alegeri, cu 12,1 % din voturi, a exclus alianţa cu stânga, considerată în campanie o bandă de hoţi, căreia i se pot imputa 153 cazuri de corupţie. Acesta a manifestat o atitudine intransigentă şi în privinţa primirii refugiaţilor. 

Negocierile pentru formarea noului guvern au început imediat după încheierea alegerilor din 5 martie 2016. Într-o dezbatere post-electorală, premierul Robert Fico a afirmat că viitorul guvern va fi un guvern de compromis. În ciuda existenţei unei scene politice fragmentate, premierul a menţinut ideea că el ar putea forma din nou un guvern suficient de stabil. În situaţii asemănătoare, precum cele din anul 2006 sau 2010, Robert Fico ar fi tentat să se alieze cu partidul naţionalist SNS, ce a guvernat ţara în anii 1994 şi 1998, şi care s-a reîntors în Parlament. În prezent, noul lor lider al partidului este Andrej Danko, un avocat cu o personalitate charismatică, care nu solicită ieşirea ţării din zona euro, a cărei membră este din anul 2009. Refacerea coaliţiei roşu-brun pare mult mai posibilă
, în condiţiile în care liderul liberalilor (al formaţiunii Libertate şi Solidaritate SaS), Richard Sulik, partid plasat pe locul secund în alegeri, cu 12,1 % din voturi, a exclus alianţa cu stânga, considerată în campanie „o bandă de hoţi”, căreia i se pot imputa 153 cazuri de corupţie. Acesta a manifestat o atitudine intransigentă şi în privinţa primirii refugiaţilor. 

În concluzie, în ceea ce priveşte posibilele scenarii post electorale  se pot contura mai multe variante
. Prima opţiune este aceea că partidul premierului Robert Fico poate realiza o coaliţie de guvernare având ca  posibili parteneri de guvernare: naționaliștii, partidul lui Vladimír Mečiar (aşa cum s-a mai întâmplat anterior, iar din această cauză partidul social-democraţilor slovaci au pierdut calitatea de membru al Partidului Socialiștilor Europeni); mişcarea Híd, liderul său Béla Bugár fiind un experimentat politician care este capabil să se alieze cu oricine asigură intrarea la guvernare; formaţiunea politică SIET, liderul său Radoslav Procházka fiind considerat Calul troian al partidelor de dreapta. A doua opţiune ar fi crearea unei alianțe largi a partidelor de dreapta (între democrați, liberali, creștin-democrați) care ar avea, în principiu, soluții comune la numeroasele probleme economice şi sociale, dar acţiunea lor politică este foarte agresiv diferenţiată în practică. În acest context, principala problemă este aceea că partidele politice de dreapta nu pot reprezenta o alternativă politică viabilă fiind puternic divizate. Premierul Robert Fico a numit de altfel această posibilă alianţă ca "zlepenec" (cuvântul slovac, care ar putea fi tradus aproximativ ca "alianţă nefericită"). Realizarea unui guvern cu Coaliţia Olano-NOVA este considerată de unii analişti politici la fel de nefericită, deoarece acţiunile partidelor componente au fost destul de capricioase şi imprevizibile în ultima perioadă. 
Analiştii politici prevăd totuşi realizarea unei coaliţii politice pentru a salva imaginea ţării, mai ales înaintea preluării preşedinţiei Consiliului UE. În iulie 2016 Slovacia va prelua Preşedinţia Consiliului Uniunii Europene pentru şase luni, premierul Robert Fico anunţând temele agendei sale europene: criza financiară, proiectul Stream2, eventuala retragere a Marii Britanii din Uniunea Europeană, ameninţările legate de migraţie, situaţia din Ucraina şi Siria. Ministrul independent al afacerilor externe, Miroslav Lajcak, a mai precizat la rândul său, că Slovacia se va concentra pe cinci domenii: creşterea economică, consolidarea pieţei interne, energie, migraţie, extinderea UE şi  relaţii externe. 


Prioritatea perioadei deţinerii preşedinţiei de către Slovenia va fi valorificarea momentului în vederea lărgirii Uniunii şi dezvoltării relaţiilor cu ţările din Balcanii de Vest şi cu Turcia. În scopul stabilizării zonei euro, Slovacia va trebui să susţină aplicarea reformelor de către statele membre care au beneficiat de mecanismul european de stabilitate. Ministrul afacerilor externe, Miroslav Lajcak a evocat de asemenea problema migranţilor problemă în care Slovacia va trebui să favorizeze obţinerea consensului asupra luării unor măsuri pentru o soluţie general acceptabilă şi durabilă a acestei crize, acordând o atenţie specială nu numai cauzelor ci şi consecinţelor ei. Slovacia va susţine realizarea Uniunii Energetice care trebuie să asigure o energie abordabilă, sigură şi durabilă. Pentru Slovacia prioritatea majoră este menţinerea coridorului între Slovacia şi Ucraina, garantarea  securităţii şi eficacităţii livrării de gaze în Europa. 

La împlinirea a 25 ani de la crearea Grupului de la Vişegrad V4, în luna februarie 2016, Slovacia a afirmat că în perioada deţinerii preşedinţiei va avea ca prioritate dezvoltarea cooperării în cadrul acestui grup de dezvoltare regională. În viitoarele luni va fi sporită vizibilitatea acestuia, vor fi dezvoltate noi proiecte comune între membrii V4, dar şi cu parteneri cheie europeni, precum Germania, Franţa, Marea Britanie, ţările nordice şi baltice, Parteneriatul estic  şi Balcanii de Vest, dar şi cu ţări din întreaga lume (Statele Unite, Japonia, Coreea de Sud). Şeful diplomaţiei şi al afacerilor europene, Miroslav Lajcak, a afirmat că acest moment reprezintă o şansă enormă de afirmare pentru o ţară mică precum Slovacia, o provocare fără precedent nu numai pentru guvern, ci pentru întreaga societate slovacă. 

